ইভিএম ব্যবহারের কারণ জানাক কমিশন, দাবি খারিজ দিল্লি হাইকোর্টের

নয়াদিল্লি: প্রতি কেন্দ্রে ইভিএম (EVM) ব্যবহারের বিশেষ কারণ ব্যাখ্যা করতে নির্বাচন কমিশনকে (Election Commission) নির্দেশ দেওয়ার দাবি খারিজ করে দিল দিল্লি হাইকোর্ট (Delhi High Court)।

আদালতে মামলাকারী আবেদনে জানায়, ইভিএমের মাধ্যমে ভোটগ্রহণ (Vote) করার জন্য নির্বাচন কমিশন যেন ১৯৫১ সালের জনপ্রতিনিধিত্ব আইনের নির্দিষ্ট ধারা অনুসরণ করে।

যে ধারায় বলা হয়েছে, প্রতিটি তেমন ক্ষেত্রে, যেখানে কমিশন ইভিএম মারফত ভোট নিতে চায়, তার প্রতিটির কারণ ব্যাখ্যা করতে হবে। মামলাকারীর দাবি, কোন কেন্দ্রে কি কারণে ইভিএম ব্যবহার করা প্রয়োজন, তা উল্লেখ করতে বলা হোক কমিশনকে।

আরও পড়ুন: ফের বিভ্রান্তিকর বিজ্ঞাপন, আদালতের রোষে পতঞ্জলি

মামলাকারী চাইছেন, প্রতিটি কেন্দ্রের ক্ষেত্রে ইভিএম ব্যবহারের কারণ আলাদাভাবে উল্লেখ করা হোক। কিন্তু ওই ধারার ভাষার সঙ্গে মামলাকারীর বক্তব্য মোটেই মিলছে না।

ভারপ্রাপ্ত প্রধান বিচারপতি বিভু বাখরু ও বিচারপতি তুষার রাও গেডেলার ডিভিশন বেঞ্চ স্পষ্ট করে জানিয়ে দিয়েছে, অন্যদিকে ২০১৯ সালের ২২ মার্চ কমিশনের নির্দেশিকায় স্পষ্ট বলা হয়েছে, নির্দিষ্ট নীতির ভিত্তিতেই ইভিএম ব্যবহার করা হয়।